Kvalita máp a kvalita tratí Slovenský pohár v OB Mošovce  a Banská Bystrica 24. a 25. 5. 2003.

Prvé celoslovenské rebríčkové preteky zorganizovali kluby zo stredného Slovenska, kde je najbližšie z celej republiky. Oboje preteky prebehli z pohľadu pretekárov hladko a bez závažnejších zádrhelov. Svoje hodnotenie kvality tratí a mapy nepovažujte prosím za celkové, ale len za čiastkové, ako pohľad jedného človeka, ktorý mal možnosť posúdiť len jednu trať (M21B). 

Mapa Blatnica v Mošovciach z minulého roka poslúžila vo svojej kvalitnejšej časti ako pretekový priestor pre preteky v sobotu 24.5.2003. Autorom použitej časti mapy je Marián Spišiak. Staviteľ tratí (Marián Kazík) obratne využil danosti terénu a kvalitu alebo nekvalitu mapy tak, že som osobne vnímal len málo nepresností na mape počas behu. Mimo kontrolných stanovíšť sa sem tam dali vnímať nepresnosti, najmä smerové a vzdialenostné. Čo sa týka osadenia kontrol, na našej trati možno vyčítať jedine kontrolu s kódom 48 (13–ta na našej trati), malý kamenný zrázik v strmom svahu s viacerými kamennými zrázikmi a v hustom poraste (ten náš tuším bol viac hlinený ako kamenný). Nábeh zhora bol otázkou lotérie a podľa niektorých iných pretekárov nábeh zdola (z lúky a od konca ohrady) tiež nebol žiadnou výhrou. Podľa dostupných medzičasov časy v našej kategórii kolísali v rozmedzí 3.23 min – 11.13 min, väčšinou však nad 5 a 6 minút. Vzhľadom na to, že túto kontrolu mala väčšina kategórií, vždy sa tam motali nejakí ľudia – buď v kufri (väčšinou) alebo ak niekto došiel práve k tým, čo ju našli, tak mal šťastie. Všetky drobné nedostatky pretekov vyhladil výborný Kurtov bufet a nádherné počasie a prostredie predhoria Veľkej Fatry. Kombinácia kvalitného staviteľa tratí a mapy danej kvality (na ktorej by sa dali urobiť zlepšenia, najmä ak toto je už druhá verzia mapy z toho istého terénu) je vhodnou alternatívou.

Mapa Mútnô II. poslúžila ako navigačná pomôcka o deň neskôr, na Suchom Vrchu pri Banskej Bystrici. Ide o premapovaný priestor kopcovitého terénu so zosuvmi, banskou činnosťou, eróznymi tvarmi i skalnými útvarmi na západ od Banskej Bystrice. Po tomto preteku som ako člen Mapovej komisie robil anketu na kvalitu mapy, pretože mapa bola nová, autorom mapy je Vasilij Bortnik, takže poznám aj názor iných pretekárov na ňu. Pred hodnotením mapy samotnej (takisto druhá verzia mapy toho istého terénu) však musím ohodnotiť terén ako terén vhodný pre vrcholné podujatie v OB. Je veľmi náročný po stránke orientačnej i fyzickej. Striedanie viacerých druhov terénov, ťažká podložka, miestami husté porasty bez jasných hraníc, množstvo kameňov, členité vrstevnice a veľké prevýšenia robia terén náročným nielen pre mapára ale i bežcov. Zo svojich mapárskych skúseností musím povedať, že Vasilij Bortnik odviedol výbornú prácu (stačí porovnať predchádzajúcu verziu mapy s tou aktuálnou). Samozrejme bolo by chybou nevidieť chyby mapy (napr. hodnotenie porastov a niektoré výškové nepresnosti), ktoré nám staviteľ tratí (Juraj Nemec) odhalil. Stavba tratí kategórie M21B v závere zrejme ponecháva kvalitné časti mapy na ďalšie preteky, na ktoré sa vopred teším, inak si totižto neviem vysvetliť, prečo sme väčšinu záverečnej tretiny našej trate bežali dlhé laufy po cestách. Kombinácia terénu a mapy výbornej kvality a staviteľa tratí chrániaceho si svoje klenoty na neskôr je takisto vhodnou alternatívou. Ideálne by bolo skombinovať klady oboch pretekov a zápory vynechať, ale to je na slovenské pomery príliš ideálne, preto sa chcem verejne organizátorom z Martina i Banskej Bystrice poďakovať za vydarené preteky a krásne počasie.

